DA Den Europæiske Unions Tidende C 303/6

Meddelelse fra Kommissionen om ændring af de midlertidige EF-rammebestemmelser for statsstøtte, der ydes for at lette adgangen til finansiering under den nuværende finansielle og økonomiske krise

2009/C 303/04

1. INDLEDNING

Den 17. december 2008 vedtog Kommissionen de midlertidige EF-rammebestemmelser for statsstøtte, der ydes for at lette adgangen til finansiering under den nuværende finansielle og økonomiske krise (1).

Formålet med de midlertidige rammebestemmelser er især at åbne for bankernes udlån til erhvervslivet og dermed anspore virksomhederne til fortsat at investere. Der har siden sidste sommer været stadig tydeligere tegn på bedring af den økonomiske situation; det viser både tillidsindikatorer og faktiske data. For at kunne fastholde opsvinget er det dog væsentligt at se på de mellem- og langsigtede målsætninger og navnlig at fremme investeringerne.

De midlertidige rammebestemmelser, især bestemmelserne vedrørende støtte i form af garantier, har bidraget til at åbne for bankernes udlån til erhvervslivet. I den aktuelle økonomiske situation finder Kommissionen, at subsidierede lånegarantier i en begrænset periode kan være et velegnet og målrettet middel til at give virksomhederne lettere adgang til finansiering og dermed fremme de investeringer, der er nødvendige for et opsving på lang sigt.

Efter de gældende, midlertidige rammebestemmelser må det maksimale lånebeløb, der er omfattet af garantien, ikke overstige støttemodtagerens samlede årlige lønsum for 2008. Formålet med dette loft er at begrænse støtten til det beløb, der er strengt nødvendigt, og at undgå urimelige konkurrencefordrejninger. I den aktuelle økonomiske situation kan denne bestemmelse dog være for restriktiv og forhindre investeringer, især i medlemsstater med lave arbejdskraftomkostninger.

For at lette adgangen til finansiering og fremme de langsigtede investeringer mener Kommissionen derfor, at medlemsstaterne bør have mulighed for at fastsætte det maksimale lånebeløb i forbindelse med investeringslån, der er dækket af en garanti, på grundlag af støttemodtagerens samlede årlige lønsum for 2008, eller på grundlag af EU's gennemsnitlige arbejdskraftomkostninger, som fastlagt af Eurostat og nærmere angivet i denne meddelelse.

2. ÆNDRINGER I DE MIDLERTIDIGE EF-RAMMEBESTEMMELSER

1. Punkt 4.3.2 (d) i de midlertidige EF-rammebestemmelser for statsstøtte, der ydes for at lette adgangen til finansiering under den nuværende finansielle og økonomiske krise affattes således: »Det maksimale lånebeløb overstiger ikke støttemodtagerens samlede årlige lønsum (inkl. socialsikringsbidrag samt omkostninger til personale, der arbejder i virksomheden, men formelt aflønnes af underkontrahenter) for 2008. For virksomheder oprettet 1. januar 2008 eller derefter må det maksimale lånebeløb ikke overstige den forventede årlige lønsum i de første to driftsår. For investeringslån kan medlemsstaterne vælge at beregne det maksimale lånebeløb på grundlag af de gennemsnitlige årlige arbejdskraftomkostninger for EU 27 (2)«

2. Ændringen af de midlertidige EF-rammebestemmelser finder anvendelse fra det tidspunkt, hvor Kommissionen vedtager den.

(1) EUT C 83 af 7.4.2009, s. 1.

(2) Kilder: Eurostat. De seneste foreliggende oplysninger for EU 27 er fra 2007. Månedlige arbejdskraftomkostninger: 3 028 EUR.